निलंबित एसएसपी विवेक कुमार की काली कमाई का राज उनकी ससुराल में मिले छह लॉकरों की जांच से खुलने लगा है। स्पेशल विजिलेंस यूनिट (एसवीयू) ने यूपी के मुजफ्फरनगर स्थित उनकी ससुराल में विभिन्न बैंकों के छह लॉकरों का पता कर लिया है। एसवीयू के आइजी र} संजय ने बताया कि एक लॉकर में पौने दो लाख के गहने व 18 लाख कैश मिले। वहीं दूसरे में 30 लाख के गहने व एक करोड़ 65 लाख रुपये के एफडी की रसीद मिली है। अभी चार और लॉकरों की छानबीन की जा रही है। इसमें भी करोड़ों की संपत्ति मिलने का अनुमान है। इधर, तीसरे दिन भी एसवीयू की टीम एसएसपी आवास समेत अन्य ठिकानों पर जांच कर ही रही है। संभावना जताई जा रही कि बुधवार को भी जांच पूरी नहीं हो पाएगी। एसएसपी आवास पर जमे अधिकारियों की मानें तो यहां से भी कई तरह के और महत्वपूर्ण कागजात हाथ लगे हैं। इसकी जांच की जा रही है। इधर, एसएसपी आवास से मिले कंट्री मेड कारबाइन जब्ती मामले में विजिलेंस की टीम की तरफ से प्राथमिकी दर्ज करने की कवायद शुरू कर दी गई है। बताया कि प्राथमिकी का खाका तैयार कर लिया गया है। देर शाम तक स्थानीय थाने में कांड अंकित करा दिया जाएगा।